Broj: 711-I-65-P-206-19/21-04-19

Zagreb, 18. prosinca 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19.), **u predmetu dužnosnika Branimira Bunjca, zastupnika u Hrvatskom saboru do 18. lipnja 2019.g.**, pokrenutom Odlukom Povjerenstva Broj: 711-I-301-P-206-19/20-02-19 od 8. studenog 2019.g., na 108. sjednici, održanoj 18. prosinca 2020.g., donosi sljedeću

**ODLUKU**

1. **Propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 5. ožujka 2019.g. povodom promjene, s imovinom utvrđenom u postupku redovite provjere na temelju podataka pribavljenih od nadležnih tijela, i to u odnosu na:**

 **– ukupnu prijavljenu površinu nekretnine, kuća i dvor upisane u katastarskoj općini ……….., zk. ul. ……., kat. čestica …….. za koju je kao suvlasnik upisan Branimir Bunjac i**

 **- nekretninu, put upisan u katastarskoj općini ………, zk.ul. ……., kat. čestica ……….. za koju je kao suvlasnik upisan Branimir Bunjac,**

**dužnosnik Branimir Bunjac, zastupnik u Hrvatskom saboru do 18. lipnja 2019.g. počinio je povredu članka 27. ZSSI-a, u vezi s člankom 8. i 9. ZSSI-a.**

1. **Za povrede ZSSI-a opisane pod točkom I ove izreke, dužnosniku se sankcija neće izreći, s obzirom da je od prestanka obnašanja dužnosti zastupnika u Hrvatskom saboru proteklo više od dvanaest mjeseci.**

Obrazloženje

Povjerenstvo je na 68. sjednici, održanoj 8. studenog 2019.g., pokrenulo postupak za odlučivanje o sukobu interesa protiv dužnosnika Branimira Bunjca, zastupnika u Hrvatskom saboru do 18. lipnja 2019.g., zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 5. ožujka 2019.g. s imovinom utvrđenom u postupku provjere na temelju pribavljenih podataka o imovini dužnosnika.

Na Odluku o pokretanju postupka dužnosnik Branimir Bunjac očitovao se e-mailom dana 28. veljače 2020.g. u kojem je naveo kako je dopunio imovinsku karticu prema uputama Povjerenstva te da nije shvaćao da u istu treba upisati površinu kuće s okućnicom, već samo neto površinu iskoristivog prostora građevine. Isto tako naveo je da nije znao da je vlasnik 1/8 puta dok ga Povjerenstvo na isto nije upozorilo te je istaknuo da ovjeru ne može dobiti jer više nije zaposlenik Hrvatskog sabora.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu ZSSI-a. Uvidom u Registar dužnosnika utvrđeno je da je Branimir Bunjac obnašao dužnost zastupnika u Hrvatskom saboru od 14. listopada 2016.g. do 18. lipnja 2019.g.. Stoga je Branimir Bunjac, povodom obnašanja navedene dužnosti, obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Stavkom 2. istog članka propisano je da ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu, istekom godine u kojoj je promjena nastupila.

Sukladno članku 8. stavku 5. ZSSI-a podaci o imovini dužnosnika obuhvaćaju podatke o naslijeđenoj i podatke o stečenoj imovini.

Izvješće o imovinskom stanju dužnosnika se sukladno članku 8. stavku 9. ZSSI-a podnosi se na obrascu čiji oblik i sadržaj propisuje Povjerenstvo.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti. Obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 20. stavkom 3. ZSSI-a, propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka iz članka 8. i 9. ZSSI-a. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela.

Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u Izvješće o imovinskom stanju, koje je dužnosnik Branimir Bunjac podnio 5. ožujka 2019. povodom promjene, Povjerenstvo je utvrdilo kako je imenovani dužnosnik u dijelu izvješća koji se odnosi na podatke o nekretninama naveo da je s bračnim drugom suvlasnik jedne nekretnine, kuće s okućnicom, upisane u katastarskoj općini …………, pod brojem ZK uloška ………., ukupne površine 220,40 m2. Uvidom u Zajednički informacijski sustav zemljišnih knjiga i katastra Ministarstva pravosuđa i Geodetske uprave na temelju ovlaštenja utvrđeno je da je predmetna nekretnina upisana pod brojem katastarske čestice ………, pod oznakom zemljišta kuća, dvor te da ukupna površina navedene nekretnine iznosi 304 m2. Nadalje, uvidom u Zajednički informacijski sustav zemljišnih knjiga i katastra utvrđeno je da je u katastarskoj općini …….., pod brojem ZK uloška ……… i brojem katastarske čestice ………. upisana nekretnina, put, ukupne površine 315 m2. U vlastovnici koja se odnosi na predmetnu nekretninu upisan je dužnosnik Branimir Bunjac te bračni drug dužnosnika, ………. ………, svaki sa suvlasničkim dijelom 1/16.

Usporedbom podataka iz podnesenog izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj utvrđen je nesklad odnosno nerazmjer između prijavljenih i prikupljenih podataka od strane nadležnih tijela Republike Hrvatske u pogledu ukupne površine nekretnine, kuća i dvor, upisane u katastarskoj općini …………., pod brojem ZK uloška ………. i pod brojem katastarske čestice ……….. kao i u pogledu nekretnine, put, upisane u katastarskoj općini ………., pod brojem ZK uloška ……. i brojem katastarske čestice ………...

Dana 30. svibnja 2019. Povjerenstvo je donijelo Zaključak, broj 711-I-1097-IK-1371-16/19-05-10 kojim se poziva dužnosnik da dostavi Povjerenstvu očitovanje s potrebnim dokazima za usklađivanje prijavljene imovine iz Izvješća o imovinskom stanju dužnosnika, podnesenog 5. ožujka 2019.g. povodom promjene i stanja imovine utvrđene u postupku redovite provjere.

Dužnosnik Branimir Bunjac je dana 14. lipnja 2019.g. dostavio Povjerenstvu očitovanje u kojem u bitnome navodi da je je u imovinskoj kartici naveo neto korisnu površinu od 220,40 m2 kuće čiji je suvlasnik, a koja se nalazi u katastarskoj općini ……….., ZK uložak …….. Dužnosnik navodi kako je navedeno učinio prema procjembenom elaboratu broj 1002/17 HPB Nekretnine koji je i dostavio u prilogu svog očitovanja. Nadalje, dužnosnik je istaknuo kako se nerazmjer dogodio zbog neznanja i nedovoljno jasnih uputa za ispunjavanje imovinske kartice zbog kojeg je smatrao da je potrebno navesti neto korisnu površinu kuće. Dužnosnik se nije očitovao u odnosu na nekretninu, put, upisanu u katastarskoj općini ……….., pod brojem ZK uloška ……….. i brojem katastarske čestice ………..

 Povjerenstvo ukazuje da opravdavanje utvrđenog nesklada odnosno prilaganje odgovarajućih dokaza potrebnih za usklađivanje podataka u podnesenom Izvješću o imovinskom stanju u smislu članka 26. i 27. ZSSI-a znači da bi dužnosnik trebao dokazati da je njegovo stvarno imovinsko stanje onakvo kakvo ga je prikazao u podnesenom Izvješću o imovinskom stanju, a da podaci koje je utvrdilo Povjerenstvo odnosno oni koji proizlaze iz pribavljene dokumentacije nadležnih tijela ne prikazuju stvarno stanje.

 Dakle, ispunjenje obveze iz članka 27. ZSSI-a ne znači objasniti da dužnosnik nije znao na koji način treba prijaviti točnu površinu nekretnine ili da nije znao za vlasništvo nad određenim nekretninama, a da su podaci pribavljeni od nadležnih tijela točni.

Povjerenstvo ističe da navodi koje je dužnosnik iznio u svojem očitovanju ne opravdavaju utvrđeni nesklad u smislu odredaba članka 26. i 27. ZSSI-a.

Stoga je Povjerenstvo donijelo odluku kao u točki I. izreke.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 11. stavka 3. ZSSI-a Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva.

Odredbama ZSSI-a nije propisan rok u kojem je Povjerenstvo nakon prestanka obnašanja dužnosti iz članka 3. ZSSI-a ovlašteno i nadležno provoditi postupak radi utvrđivanja predstavljaju li radnje ili propusti dužnosnika povredu odredbi ZSSI-a, već su člankom 20. stavkom 3. ZSSI-a propisane obveze, zabrane i ograničenja koja obvezuju dužnosnike kako tijekom mandata tako i u razdoblju od 12 mjeseci od dana prestanka obnašanja dužnosti. Međutim, s obzirom da je u trenutku donošenja ove Odluke proteklo više od dvanaest mjeseci od dana prestanka obnašanja dužnosti zastupnika u Hrvatskom saboru, a da dužnosnik a ne obnaša niti neku drugu dužnost iz članka 3. ZSSI-a, Povjerenstvo smatra da u konkretnom slučaju nije svrsishodno izricanje sankcije, iako je utvrđena povreda ZSSI-a, jer izvršenje sankcije ne bi bilo moguće. Slijedom navedenog, odlučeno je kao što je navedeno točki II. Izreke.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Branimir Bunjac, osobna dostava

2. Objava na internetskoj stranici Povjerenstva

3. Pismohrana